## Rješenje Agencije za zaštitu tržišnog natjecanja klasa: UP/I 430-01/11-04/004 od 27. rujna 2011.

### NN 142/2011 (9.12.2011.), Rješenje Agencije za zaštitu tržišnog natjecanja klasa: UP/I 430-01/11-04/004 od 27. rujna 2011.

AGENCIJA ZA ZAŠTITU TRŽIŠNOG NATJECANJA

2871

Agencija za zaštitu tržišnog natjecanja, na temelju članka 5. i članka 13. stavka 1., 2. i 3. Zakona o državnim potporama (»Narodne novine« broj 140/05) u upravnom postupku davanja odobrenja na Prijedlog za odobrenje državnih jamstava Croatia Airlines d.d. za provedbu postupka sanacije, pokrenutom na zahtjev Ministarstva mora, prometa i infrastrukture, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, dipl. oec., predsjednica Vijeća, Mladen Cerovac, mag.iur., zamjenik predsjednice Vijeća, te članovi Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, dipl. iur., sa 85. sjednice, održane 27. rujna 2011., donosi sljedeće

RJEŠENJE

I. Odobrava se državna potpora za sanaciju u obliku državnog jamstva sadržana u Prijedlogu za odobrenje državnog jamstva poduzetniku Croatia Airlines d.d., sa sjedišem u Zagrebu, Bani 75b, za provedbu postupka sanacije u razdoblju od šest (6) mjeseci, u iznosu od 57.666.437,00 USD, u protuvrijednosti od 304.882.452,41 kuna, koja će biti korištena za kreditno zaduženje za podmirenje dospjelih tekućih troškova poslovanja tijekom provedbe razdoblja sanacije u trajanju od šest (6) mjeseci jer je sukladna Zakonu o državnim potporama.

II. Croatia Airlines ne može primati nove potpore za sanaciju prije isteka razdoblja od deset godina od dana odobrenja državne potpore za sanaciju.

III. Ministarstvo mora, prometa i infrastrukture, kao davatelj državne potpore u obvezi je Agenciji za zaštitu tržišnog natjecanja, dostaviti Izvješća o uvjetima i namjeni korištenja kredita za kojeg je izdano državno jamstvo iz točke I. izreke ovog rješenja za provedbu procesa sanacije radi provedbe nadzora nad izvršenjem ovog rješenja.

– Trajanje obveze: za cijelo vrijeme trajanja razdoblja sanacije poduzetnika Croatia Airlines d.d.,

– Rok za izvršenje: svakog petnaestog u tekućem mjesecu za prethodni mjesec do kraja razdoblja proecesa sanacije odnosno do 27. ožujka 2012.

IV. Ministarstvo mora, prometa i infrastrukture u obvezi je Agenciji za zaštitu tržišnog natjecanja u roku od šest (6) mjeseci od dana odobravanja državne potpore za sanaciju iz točke I. izreke ovog rješenja dostaviti plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo.

– Rok za izvršenje: najkasnije do 27. ožujka 2012.

V. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA I DOKUMENTACIJE

I. Agencija za zaštitu tržišnog natjecanja (dalje: Agencija) zaprimila je 5. rujna 2011., od Ministarstva mora, prometa i infrastrukture (dalje: Ministarstvo), zahtjev za davanjem odobrenja na državnu potporu za sanaciju u obliku državnog jamstva za kreditno zaduženje poduzetniku Croatia Airlines d.d., sa sjedištem u Zagrebu, Bani 75b. Rečenim zahtjevom zatraženo je državno jamstvo u iznosu od 57.666.437,00 USD, za provedbu procesa sanacije.

U privitku zahtjeva Ministarstva dostavljena je i sljedeća dokumentacija:

– Sanacijski program Croatia Airlines iz kolovoza 2011. (dalje: Sanacijski program),

– Odluka Uprave poduzetnika Croatia Airlines d.d. br.021/2011 od 9. ožujka 2011. o prihvaćanju ponude banke KfW IPEX-Bank GmbH,

– Odluka Nadzornog odbora poduzetnika Croatia Airlines d.d. br.01/2011od 22. veljače 2008. o davanju suglasnosti Upravi za kreditno zaduženje.

Prijedlog za odobrenje državnog jamstva podnesen je sukladno članku 11. stavku 1. Zakona o državnim potporama (»Narodne novine« broj 140/05 i 49/11; dalje: ZDP). Člankom 11. stavkom 1. ZDP-a, propisano je da su ministarstva i druga tijela državne uprave, prije upućivanja prijedloga akata koji sadrže državne potpore na usvajanje Vladi Republike Hrvatske, dužna dostaviti prijedlog državne potpore Agenciji na odobrenje.

Na Prijedloge podnesene sukladno članku 11. stavku 1. ZDP-a, Agencija izdaje rješenje iz članka 13. ZDP-a.

Također, sukladno članku 32. Zakona o izvršavanju državnog proračuna za 2011. godinu (»Narodne novine« broj 140/10), nadležno je Ministarstvo, prije slanja zahtjeva za dodjelom državnog jamstva u daljnju proceduru, obvezno ishoditi odobrenje Agencije. U konkretnom slučaju nadležno ministarstvo je Ministarstvo mora, prometa i razvitka

U zahtjevu Ministarstva navedeno je da je poduzetnik Croatia Airlines d.d. poduzetnik u teškoćama, čiji je nastavak poslovanja moguć jedino uz potporu za sanaciju u obliku državnog jamstva sukladno Sanacijskom programu, ali i obvezi izrade budućeg Programa restrukturiranja. Naime, primarni cilj državne potpore za sanaciju je osiguranje likvidnosti poslovanja poduzetnika u teškoćama dok se ne izradi Program restrukturiranja.

Prijedlog Ministarstva od 30. kolovoza 2011. temelji se na Odluci o objavljivanju pravila o državnim potporama za sanaciju i restrukturiranje (»Narodne novine« broj 20/07; dalje Odluka o sanaciji i restrukturiranju) koji određuje pravila o dodjeli državnih potpora za sanaciju.

Nadalje, Ministarstvo je u Prijedlogu navelo kako državno jamstvo predstavlja minimalno potrebna sredstva za održavanje likvidnosti poslovanja poduzetnika Croatia Airlines d.d. u razdoblju provedbe procesa sanacije.

S obzirom da podaci iz zahtjeva zaprimljeni 5. rujna 2011., nisu bili dovoljni za donošenje rješenja iz članka 13. ZDP-a, zahtjevom od 12. rujna 2011., sukladno članku 9. stavka 1. i 2. ZDP-a, Agencija je zatražila od Ministarstva dostavu sljedeće dokumentacije:

1. Ponudu za kredit KfW IPEX-Bank GmbH od 3. ožujka 2011., iz koje će biti vidljivi svi uvjeti kredita, uključujući i trajanje kredita,

2. Očitovanje Ministarstva o namjeri i razdoblju provedbe mjera iz zahtjeva od 30. kolovoza 2011. iz kojeg proizlazi da će se razlika između prihoda i rashoda u 2011. podmirivati između ostalog, aktiviranjem jamstava te dokapitalizacijom poduzetnika od strane Zračne luke Zagreb d.o.o. i Vlade Republike Hrvatske,

3. Izračun potpore za sanaciju u iznosu od 57,66 milijuna USD odnosno detaljno objašnjenje potrebne potpore, iz kojeg će biti vidljiva potreba za spomenutim iznosom, odnosno da je zadovoljen uvjet iz točke 25.d) Odluke o sanaciji i restrukturiranju, budući da se za provedbu sanacije odobrava isključivo onaj iznos državne potpore koji je poduzetniku potreban tijekom šestomjesečnog trajanja razdoblja sanacije,

4. Ugovor sklopljen s poduzetnikom Airbus S.A.S. od 4. travnja 2008. iz kojeg će biti vidljivo kada predmetni predujam dospijeva na naplatu.

U međuvremenu, poduzetnik je od KfW IPEX-Bank GmbH zaprimio novu ponudu za financiranje predujma za zrakoplove od 2. rujna 2011., koja je prihvaćena 19. rujna 2011. od strane poduzetnika Croatia Airlines d.d.. Uvjeti financiranja u bitnome nisu promijenjeni novom ponudom. Novu ponudu banke i Odluku o uzimanju kredita od KfW IPEX-Bank GmbH za financiranje predujma za nabavu četiri zrakoplova A319 poduzetnik je dostavio dana 19. rujna 2011., zajedno s naprijed traženom dokumentacijom.

U trenutku podnošenja zahtjeva, iznos od 57.666.437,00 USD iznosio je 304.882.452,41 kn, prema srednjem tečaju Hrvatske narodne banke prema kojem je 1 USD=5,287 kn.

II. PRIMIJENJENI PROPISI

U ovom postupku Agencija je primijenila ZDP, Uredbu o državnim potporama (»Narodne novine« broj 50/06; dalje: Uredba), te na temelju članaka 2. 3. i 4. Uredbe i Odluku o sanaciji i restrukturiranju koja sadrži Smjernice Zajednice o državnim potporama za sanaciju i restrukturiranje poduzetnika u teškoćama (»Službeni list« Europske unije, C 244, od 1. listopada 2004.

Sukladno članku 7. ZDP-a, Agencija je u postupku podredno primijenila Zakon o općem upravnom postupku (»Narodne novine« broj 47/09).

III. UTVRĐIVANJE ČINJENICA

Na temelju dostavljenih podataka, te provedenih pravnih i ekonomskih analiza utvrđene su sljedeće činjenice:

III.1. Poduzetnik Croatia Airlines d.d.

Poduzetnik je upisan u registru Trgovačkog suda u Zagrebu pod nazivom Croatia Airlines, hrvatska zrakoplovna tvrtka d.d., s matičnim brojem subjekta upisa 080037012, OIB: 24640993045, sa sjedištem poduzetnika u Zagrebu, Bani 75b. Poduzetnik Croatia Airlines d.d. osnovan je 7. kolovoza 1989. kao dioničko društvo pod nazivom Zagreb Airlines d.d., a 23. srpnja 1990. mijenja naziv u Croatia Airlines d.d.

III.1.1. Vlasnička struktura poduzetnika Croatia Airlines d.d.

Vlasnička struktura poduzetnika Croatia Airlines d.d. na dan 31. prosinca 2010. navedena je u Tabeli 1.

Tabela 1. STRUKTURA VLASNIŠTVA PODUZETNIKA CROATIA AIRLINES d.d.

|  |  |  |  |
| --- | --- | --- | --- |
| R. br. | Dioničari | Broj dionica | % udjela u vlasništvu |
| 1. | Republika Hrvatska | 4.690.875 | 94,76 |
| 2. | Državna agencija za osiguranje štednih uloga i sanaciju banaka | 110.584 | 2,16 |
| 3. | Hrvatski fond za privatizaciju | 72.068 | 1,46 |
| 4. | Ostali | 101.949 | 1,62 |
| 5. | UKUPNO | 4.975.476 | 100,00 |

Izvor: dokumentacija poduzetnika Croatia Airlines d.d.

Obrada: Agencija za zaštitu tržišnog natjecanja

Temeljni kapital poduzetnika Croatia Airlines d.d. iznosi 989.975.500,00 kuna, a podijeljen je na 4.975.476 dionica. Od ukupnog broja dionica 51.197 odnosi se na povlaštene dionice nominalne vrijednosti 100 kuna, te 4.924.279 na redovite dionice nominalne vrijednosti od 200 kuna.

III.1.2. Djelatnost poduzetnika Croatia Airlines d.d.

Prema Pravilniku o razvrstavanju poslovnih subjekata prema Nacionalnoj klasifikaciji djelatnosti (»Narodne novine« broj 58/07), osnovna djelatnost poduzetnika je zračni prijevoz, ali i prateće i pomoćne djelatnosti u prometu te usluge zračne luke.

Flota poduzetnika Croatia Airlines d.d. se sastoji od 13 zrakoplova opisanih u Tabeli 2.

Tabela 2. FLOTA PODUZETNIKA CROATIA AIRLINES d.d.

|  |  |  |  |  |
| --- | --- | --- | --- | --- |
| Tip  zrakoplova | Broj  zrakoplova | Broj  sjedala | Vlasništvo/najam | Prosječna starost |
| Airbus A320 (162 sj) | 3 | 486 | 2/1 | 13 |
| Airbus A319 (132 sj) | 4 | 528 | 4/0 | 12 |
| Dash 8-Q400 (76 sj) | 6 | 456 | 0/6 | 1 |
| Ukupno | 13 | 1470 | 6/7 | 9 |

Izvor: dokumentacija poduzetnika Croatia Airlines d.d.

Obrada: Agencija za zaštitu tržišnog natjecanja

Na dan 31. prosinca 2010. godine u poduzetniku je bilo 1.117 zaposlenika, uključujući i 52 zaposlenika u inozemnim predstavništvima.

III.2. Tržište poduzetnika Croatia Airlines d.d.

Croatia Airlines d.d. kao nacionalni zračni prijevoznik s flotom od 13 zrakoplova prometuje tijekom cijele godine, s tim da mu izuzevši zimsko razdoblje konkurira otprilike 80 zračnih prijevoznika, većinom niskotarifnih prijevoznika i čarter prijevoznika, te povezuje 20 europskih destinacija linijskim prometom. Poduzetnik Croatia Airlines d.d. trenutno povezuje s hrvatskim gradovima razna odredišta u Europi, prije svega Star Alliance čvorišta poput Frankfurta, Beča, Züricha, Münchena, te velike europske destinacije poput Amsterdama, Londona, Pariza, Rima i Bruxellesa. Također, poduzetnik Croatia Airlines d.d. održava promet i na domaćim linijama, ali i na linijama u široj regiji poput Prištine, Skopja i Podgorice.

Croatia Airlines d.d. uz prijevoz putnika obavlja i prijevoz pošte i tereta.

Liberalizacijom hrvatskog zrakoplovnog tržišta od 2003., odnosno pojavom konkurencije u vidu niskotarifnih zračnih prijevoznika, došlo je do pada tržišnog udjela poduzetnika sa 60% na 35%.

Naime, riječ je poduzetnicima Germanwings, WizzAir, Norwegian, a od 2006. na hrvatskom tržištu djeluju i Ryanair i EasyJet, dva najveće europska niskotarifna zračna prijevoznika. Udjel niskotarifnih prijevoznika u međunarodnom prijevozu u 2010. iznosio je 42%, čime je nadmašen udjel poduzetnika Croatia Airlines od 33%. S druge strane, u stalnom je padu i čarter promet poduzetnika Croatia Airlines d.d. koji bilježi pad, sa 35% u ukupnom putničkom prometu u 2003., na 18% u 2010., dok se čarter promet inozemnih zračnih prijevoznika povećao i sada iznosi između 60-70%. Dio čarter tržišta preuzeli su hrvatski čarter prijevoznici poput Air Adriatica, Trade Air-a i Dubrovnik Airline-a, te se učinak hrvatskih čarter prijevoznika od 2000. kretao između 30%-35%, dok je 2010. pao na 27%. Također, potrebno je napomenuti da se dio prometa čarter prijevoznika ostvaruje prijevozom u inozemstvu, odnosno ne obuhvaća hrvatske zračne luke.

U 2010. poduzetnik je prevezao oko 1.640.000 putnika, čime je na hrvatskom zrakoplovnom tržištu, među tradicionalnim zračnim prijevoznicima, ostvario udjel od 65,8%.

III.3. Analiza poslovanja poduzetnika Croatia Airlines d.d.

U svrhu provedbe ovog postupka izvršena je analiza financijskih i poslovnih rezultata poduzetnika Croatia Airlines d.d. na temelju podataka iz financijskih izvještaja kao i na temelju ostale dostavljene dokumentacije.

Nakon provedene poslovne i financijske analize poslovanja, utvrđeno je da je poduzetnik Croatia Airlines d.d. poduzetnik u teškoćama. Sukladno točki 9. Odluke o sanaciji i restrukturiranju, poduzetnik u teškoćama je onaj poduzetnik koji nije sposoban vlastitim sredstvima ili sredstvima koja može pribaviti od svojih vlasnika/dioničara ili vjerovnika spriječiti gubitke, a koji bi, bez vanjske intervencije države, gotovo sigurno kratkoročno ili srednjoročno ugrozili njegov opstanak.

Sukladno točki 10. Odluke o sanaciji i restrukturiranju, smatra se da je poduzetnik u teškoćama, osobito u sljedećim slučajevima:

a) u slučaju društva s ograničenom odgovornosti, ako je više od polovice upisanog odnosno temeljnog kapitala nestalo a više od četvrtine tog kapitala izgubljeno u prethodnih dvanaest mjeseci;

b) u slučaju trgovačkog društva u kojem su barem neki članovi neograničeno odgovorni za dugove društva, ako je više od polovice njegova kapitala prikazanog u financijskim izvještajima trgovačkog društva nestalo a više od četvrtine tog kapitala izgubljeno u prethodnih dvanaest mjeseci;

c) u slučaju bilo kojeg oblika trgovačkog društva ako na temelju nacionalnih propisa ispunjava uvjete za pokretanje stečajnog postupka.

Prema točki 11. Odluke, može se smatrati da je poduzetnik u teškoćama i kada nije ispunjena niti jedna od prethodnih pretpostavki, posebno ako su prisutni tipični pokazatelji da se radi o poduzetniku u teškoćama, kao što su to primjerice rast gubitaka, smanjenje ukupnog prihoda, rast zaliha, višak kapaciteta, smanjenje novčanih tokova, rast duga, porast troškova kamata i pad ili nulta neto vrijednost imovine.

Tabela 3. OSNOVNI POKAZATELJI PODUZETNIKA CROATIA AIRLINES d.d.

– u 000 kuna

|  |  |  |  |
| --- | --- | --- | --- |
|  | 2008. | 2009. | 2010. |
| Ukupni prihodi | 1.728.599 | 1.439.482 | 1.469.973 |
| Ukupni rashodi | 1.817.773 | 1.638.260 | 1.626.527 |
| Dobit / gubitak | -89.174 | -198.778 | -156.554 |
| Kapital i rezerve | 527.132 | 316.607 | 140.596 |
| Temeljni kapital | 989.975 | 989.975 | 989.975 |
| Ukupne dugoročne i kratkoročne obveze | 1.302.526 | 1.387.828 | 1.440.069 |
| Koeficijent tekuće likvidnosti | 0,62 | 0,48 | 0,37 |
| Koeficijent zaduženosti | 0,71 | 0,81 | 0,91 |
| Broj zaposlenih | 1.113 | 1.131 | 1.117 |

Izvor: dokumentacija poduzetnika Croatia Airlines d.d.

Obrada: Agencija za zaštitu tržišnog natjecanja

Iz navedenih pokazatelja vidljivo je sljedeće:

– budući da je oko 83% kapitala i rezervi u 2010. u odnosu na 2008., odnosno 56% kapitala i rezervi u odnosu na 2009. izgubljeno, može se zaključiti da je ispunjen jedan od glavnih kriterija određivanja poduzetnika u teškoćama, naveden u točki 10.b) Odluke o sanaciji i restrukturiranju. Naime, u promatranom razdoblju kumulirani gubitak poduzetnika iznosi 444,5 milijuna kuna;

– osim navedenog gubitka kapitala, kod poduzetnika prisutni su i ostali tipični pokazatelji teškoća u poslovanju kao što su: nelikvidnost, insolventnost i visoka zaduženost.

Sukladno kriterijima iz točaka 9., 10.b) i 11. Odluke o sanaciji i restrukturiranju, razvidno je da je Croatia Airlines d.d. poduzetnik u teškoćama, jer vlastitim sredstvima nije sposoban zaustaviti negativna kretanja poslovanja, a koja bi bez posredovanja države ugrozila opstanak poduzetnika.

III.4. Državno jamstvo poduzetniku Croatia Airlines d.d.

Prema točki 25. Odluke o sanaciji i restrukturiranju, potpora za sanaciju odobrava se u slučaju ispunjenja sljedećih uvjeta:

a) mora se sastojati od pomoći održanju likvidnosti u obliku davanja jamstva za zajam ili zajma; u oba slučaja zajam mora biti odobren uz kamatnu stopu koja je barem usporediva s onom koja se naplaćuje kod zajmova zdravim poduzetnicima, a naročito s referentnim kamatnim stopama koje utvrđuje Agencija, kako je to predviđeno točkom 25.a) Odluke o sanaciji i restrukturiranju,

b) mora biti opravdana ozbiljnim socijalnim poteškoćama i ne smije imati neopravdane negativne učinke, kako je to predviđeno točkom 25.b) Odluke o sanaciji i restrukturiranju,

c) prilikom prijave potpore, davatelj državne potpore mora se obvezati da će najkasnije šest mjeseci nakon odobravanja potpore za sanaciju, dostaviti plan restrukturiranja ili plan likvidacije ili pak dokaz da je zajam vraćen u cijelosti i/ili da je jamstvo isteklo, kako je to predviđeno u točki 25. c) Odluke o sanaciji i restrukturiranju,

d) mora biti ograničena na iznos koji je potreban za održavanje poduzetnika na životu tijekom razdoblja sanacije,

e) potpora za sanaciju dodjeljuje se jednom u deset godina, kako je to predviđeno u točki 25.e) Odluke o sanaciji i restrukturiranju u svezi s uvjetima iz Odjeljka 3.3. Odluke o sanaciji i restrukturiranju (jednokratna dodjela potpore).

III.4.1. U odnosu na ispunjenje uvjeta iz točke 25.a) Odluke o sanaciji i restrukturiranju utvrđeno je sljedeće:

Ukupni iznos kredita prema ponudi od 3. ožujka 2011., od KfW IPEX-Bank GmbH je 54.666.437,00 USD, u protuvrijednosti 304.882.452,41 kuna. Na isti iznos kredita zatraženo je državno jamstvo za provedbu postupka sanacije.

Uvjeti kredita prikazani su u Tabeli 4.

Tabela 4. UVJETI KREDITA PREMA PONUDI KfW IPEX-Bank GmbH od 2. rujna 2011.

|  |  |
| --- | --- |
| Iznos | 57.666.437 USD |
| Kamata | 3m LIBOR + marža \*\*\*% |
| Kamata trenutačno u % | \*\*\*% godišnje; kamata se plaća kvartalno |
| Naknada (provizija) u % | \*\*\*\*% godišnje |
| Pristojba za aranžiranje u % | \*\*\*% fiksno (jednokratno) na iznos zajma |
| Rok povrata | Kredit se otplaćuje prilikom isporuke svakog zrakoplova  (2013.-2014.) |

Izvor: dokumentacija poduzetnika Croatia Airlines d.d.

Obrada: Agencija za zaštitu tržišnog natjecanja

Budući da referentna stopa u ovom trenutku iznosi 3,47%, te da, kako to proizlazi iz Tabele 4, kamata za kredit trenutno iznosi \*\*\*%, uvjet iz točke 25 a) Odluke o sanaciji i restrukturiranju smatra se ispunjenim.

III.4.2. U odnosu na ispunjenje uvjeta iz točke 25.b) Odluke o sanaciji i restrukturiranju, utvrđeno je da je isti ispunjen budući da se iz dostavljene dokumentacije može zaključiti da bi uslijed neodobravanja potpore bio moguć i stečaj poduzetnika Croatia Airlines d.d.

Stečaj bi rezultirao značajnim socijalnim teškoćama u Republici Hrvatskoj. Naime, gubitkom jedinog nacionalnog zračnog prijevoznika, osim gubitka izravnih 1.100 radnih mjesta, Republika Hrvatska izgubila bi povezanost s većinom velikih europskih destinacija, što bi nanijelo značajne štete kako gospodarstvu tako i stanovništvu. Poduzetnik Croatia Airlines d.d. svojim poslovanjem osigurava, osim prihoda od putničkih pristojbi zračnim lukama, i velik dio nezrakoplovnih prihoda, poput prihoda od ugostiteljstva, trgovine, oglašavanja i ostalih.

Poduzetnik Croatia Airlines d.d., kao nacionalni zračni prijevoznik, iznimno je bitan čimbenik hrvatskog turizma, jednog od najznačajnijih gospodarskih sektora u Republici Hrvatskoj, u kojem se prema statistikama ostvaruje otprilike 15-20% ukupnog BDP-a Republike Hrvatske. To se najviše očituje kroz, još uvijek, sezonski karakter zračnog prometa u Republici Hrvatskoj, ponajprije u trećem kvartalu.

Također, poduzetnik Croatia Airlines d.d. je jedini zračni prijevoznik koji kroz cijelu godinu osigurava povezanost Republike Hrvatske s ostatkom Europe, bez obzira na smanjenu potražnju, što je vrlo bitno za potrebe gospodarstva i stanovništva. Nacionalni zračni prijevoznik, osim prijevoza putnika, jedini u Republici Hrvatskoj obavlja i prijevoz tereta i pošte, pa bi dostava i otprema tereta i roba bila ozbiljno ugrožena.

III.4.3. Utvrđeno je da je ispunjen i uvjet iz točke 25.c) Odluke o sanaciji i restrukturiranju, jer Ministarstvo je u dostavljenoj dokumentaciji navelo da će u roku od 6 mjeseci Agenciji dostaviti Plan restrukturiranja.

III.4.4. Utvrđeno je da ispunjen uvjet iz točke 25. d) Odluke o sanaciji i restrukturiranu.

Zahtjevom Ministarstva za dodjelom državne potpore za sanaciju u obliku državnog jamstva zatražen je iznos državnog jamstva od 57.666.437 USD u protuvrijednosti 304.882.452,41 kuna, koje će pokrivati kredit u istom iznosu.

Iznos kredita od 57.666.437 USD, u protuvrijednosti 304.882.452,41 kuna pokrivenog državnim jamstvom, odnosi se na:

– podmirivanje tzv. PDP (Predelivery Payment), odnosno predujma za nabavku 4 zrakoplova tipa Airbus A319 u iznosu od 50.102.836,00 USD u protuvrijednosti 264,893.639,93 kuna prema Ugovoru o kreditu sklopljenim s poduzetnikom Airbus S.A.S.,

– ostatak od 7.563.601,00 USD, u protuvrijednosti 39.988.758,48 kuna odnosi se na iznos potreban za podmirivanje dospjelih tekućih troškova poslovanja tijekom provedbe šestomjesečnog razdoblja sanacije. Navedeni iznos odgovara iznosu predujma koji je poduzetnik već platio, ali je plaćanjem predujma izgubio mogućnost plaćanja dospjelih tekućih troškova poslovanja.

Međutim, iako je dospijeće kredita u iznosu od 57.666.437 USD u protuvrijednosti 304.882.452,41 kuna dulje od 6 mjeseci, odnosno dulje od razdoblja sanacije, predmetni kredit prenijet će se u proces restrukturiranja i bit će otplaćen uzimanjem novog dugoročnog kredita u iznosu od 177 milijuna USD.

Bez podmirivanja tzv. PDP (Preddelivery Payment), odnosno predujma za nabavku 4 zrakoplova tipa Airbus A319 u iznosu od 50.102.836,00 USD u protuvrijednosti 264,893.639,93 kuna, poduzetnik Croatia Airlines d.d. ostao bi bez već ranije plaćenog predujma u iznosu od 7.563.061,00 USD (u protuvrijednosti 39.988.758,48 kuna) i bez mogućnosti obnove flote s obzirom da Airbus trenutno ima obveze po narudžbama do 2020.

Dakle, budući da ukupna vrijednost zrakoplova kojima bi poduzetnik modernizirao i racionalizirao flotu iznosi 177 milijuna USD, preostali iznos koji dospijeva kod isporuke zrakoplova financirat će se putem dugoročnog sindiciranog kredita prema uvjetima stranih izvoznih agencija koje prate Airbus, prilikom čijeg povlačenja bi se osiguralo državnoj jamstvo koje će zamijeniti državno jamstvo i kredit u sanaciji.

Sukladno prvoj Izmjeni Ugovora o kupnji 4 zrakoplova Airbus A319, sklopljenoj između poduzetnika Croatia Airlines d.d. i Airbus S.A.S. 12. siječnja 2010., promijenjeni su rokovi isporuke zrakoplova, a prikazani su u sljedećoj tabeli:

Tabela 5. ROKOVI ISPORUKE ZRAKOPLOVA

|  |  |
| --- | --- |
| Zrakoplov Airbus A319 | Rokovi isporuke |
| 1. zrakoplov | 1. tromjesečje 2014. |
| 2. zrakoplov | 1. tromjesečje 2014. |
| 3. zrakoplov | 1. tromjesečje 2013. |
| 4. zrakoplov | 3. tromjesečje 2013. |

Izvor: dokumentacija poduzetnika Croatia Airlines d.d.

Obrada: Agencija za zaštitu tržišnog natjecanja

Kao što je već navedeno, nabavom 4 zrakoplova Airbus A319 poduzetnik Croatia Airlines dalje namjerava modernizirati flotu na način da se smanji udjel zrakoplova Airbus A320 u strukturi flote. Naime, u razdoblju planiranih isporuka naručenih zrakoplova (2013./2014.), tri Airbusa A320 bit će prosječno stari više od 16 godina, od čega najstariji čak 22 godine. Drugim riječima, u floti Airbusa, 3 zrakoplova A320 bit će zamijenjeni novim zrakoplovima A319. Na taj način, uvođenjem novih zrakoplova manjeg broja sjedala od postojećih A320, osim učinkovitijeg korištenja flote i bolje popunjenosti kabine, što bi trebalo poduzetniku donijeti i niže troškove te bolje rezultate, poduzetnik će i značajno poboljšati sigurnost zračnog prometa.

Osim potrebe za zamjenom flote iz sigurnosnih i ekonomskih razloga, modernizacija flote značajna je i s aspekta skorog ulaska Republike Hrvatske u članstvo Europske unije, čime će i poduzetnik Croatia Airlines d.d. poslovati na zajedničkom tržištu koje će mu donijeti i mogući porast potražnje, ali i veću konkurenciju.

III.4.5. Na temelju uvida u cjelokupnu dokumentaciju utvrđeno je da poduzetniku Croatia Airlines d.d. do sada nije odobravana državna potpora za sanaciju, te se smatra da je ispunjen i uvjet iz točke 25.e) Odluke o sanaciji i restrukturiranju.

IV. ODLUKA VIJEĆA

Vijeće za zaštitu tržišnog natjecanja (dalje: Vijeće) je na temelju utvrđenog činjeničnog stanja u ovoj upravnoj stvari na 85. sjednici, održanoj 27. rujna 2011., odobrilo državnu potporu za sanaciju poduzetnika Croatia Airlines d.d. na temelju zahtjeva za davanjem odobrenja za izdavanje državnog jamstva, sanacijskog programa te sve ostale dostavljene dokumentacije.

U konkretnom slučaju utvrđeno je da državno jamstvo predstavlja državnu potporu iz članka 3. stavka 1. ZDP. Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a (»Narodne novine« broj 14/01, 14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer je riječ o potencijalnom rashodu države u obliku državnog jamstva, utvrđeno je da korisnik potpore ostvaruje ekonomsku prednost koju isti ne bi ostvario kroz svoje redovno i normalno poslovanje, utvrđeno je da državno jamstvo dodjeljuje korisniku na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Državna potpora za sanaciju namijenjena je poduzetnicima u teškoćama i na istu se može primijeniti izuzeće iz članka 4. stavka 3. točke d) ZDP-a, koje predstavlja izuzeće od opće zabrane uređene člankom 4. stavkom 1. ZDP-a. Izuzeće od opće zabrane odnosi se na državne potpore namijenjene poticanju određenih gospodarskih djelatnosti ili određenih gospodarskih područja.

Člankom 4. stavkom 1. ZDP-a, uređeno je da nisu sukladne ZDP-u one državne potpore koje, bez obzira na njihov oblik, narušavaju ili bi mogle narušiti tržišno natjecanje davanjem povlastice na tržištu korisniku državne potpore, osobito u mjeri u kojoj to može utjecati na ispunjenje međunarodno preuzetih obveza RH preuzetih SSP-om, dok su člankom 4. stavcima 2. i 3. ZDP-a propisana izuzeća od opće zabrane ako ispunjavaju propisane uvjete za izuzeće te se time smatraju se sukladnim ZDP-u.

Da bi se na državnu potporu za sanaciju moglo primijeniti izuzeće od opće zabrane iz članka 4. stavka 3. točke d) ZDP-a, Vijeće je trebalo ocijeniti ispunjavaju li državne potpore uvjete iz Odluke o sanaciji i restrukturiranju u dijelu koji se odnosi na sanaciju poduzetnika u teškoćama a koji su detaljno obrazloženi u točki III.4. obrazloženja ovog rješenja.

Naime, poduzetniku u teškoćama, a Vijeće je odlučilo da se poduzetnik Croatia Airlines d.d. nedvojbeno smatra poduzetnikom u teškoćama u smislu točke 9., 10. b) i 11. Odluke o sanaciji i restrukturiranju, kao što je to utvrđeno u točki III.3. obrazloženja ovog rješenja, može se dodijeliti državna potpora za sanaciju u slučaju ispunjenja uvjeta iz točke 25. Odluke o sanaciji i restrukturiranju.

Analizom uvjeta za odobrenje državne potpore za sanaciju iz točke 25. Odluke o sanaciji i restrukturiranju koji su opisani u točki III.4. obrazloženja ovog rješenja i činjenica na temelju kojih je utvrđeno da su navedeni uvjeti ispunjeni, a koje su opisane u točki III.4.1. – 4.5. obrazloženja ovog rješenja, Vijeće je odlučilo da se na državnu potporu u obliku državnog jamstva u iznosu od 57.666.437,00 USD, u protuvrijednosti od 304.882.452,41 kuna koja će biti korištena za kreditno zaduženje za podmirenje dospjelih tekućih troškova poslovanja tijekom provedbe razdoblja sanacije u trajanju od šest (6) mjeseci, može primijeniti izuzeće iz članka 4. stavka 3. točke d) ZDP-a. Stoga je Agencija na temelju odluke Vijeća odlučila kao u točki I. izreke ovog rješenja.

Iz točaka 72. i 73. Odluke o sanaciji i restrukturiranju proizlazi da je potpora za sanaciju jednokratna intervencija kojom se prvenstveno treba osigurati održavanje poslovanja poduzetnika tijekom nekog ograničenog razdoblja, tijekom kojeg je moguće ocijeniti njegove izglede u budućnosti, te se ne može dodijeliti ako je prošlo manje od deset godina od dodjele potpore za sanaciju, osim u strogo određenim slučajevima, stoga je Agencija na temelju odluke Vijeća odlučila kao u točki II. izreke ovog rješenja.

Budući da se, kako je to propisano člankom 13. stavkom 3. ZDP-a, odobrenje Agencije može donijeti uz navođenje posebnih uvjeta i rokova za provedbu državne potpore, Vijeće je odlučilo da je primjenom članka 13. stavka 3. ZDP-a potrebno naložiti Ministarstvu da Agenciji dostavlja Izvješća o uvjetima i namjeni korištenja kredita za kojeg je izdano državno jamstvo iz točke I. izreke ovog rješenja, radi provedbe nadzora nad izvršenjem ovog rješenja, za cijelo vrijeme trajanja razdoblja sanacije, i to svakog do petnaestog u tekućem mjesecu za prethodni mjesec, do kraja razdoblja procesa sanacije., odnosno do 27. ožujka 2012.

Stoga je Agencija na temelju odluke Vijeća odlučila kao točki III. izreke ovog rješenja.

Zaključno, Vijeće je, primjenom članka 13. stavka 3. ZDP-a, odlučilo da, budući da je kako to proizlazi iz točke 25.c) Odluke o sanaciji i restrukturiranju, davatelj državne potpore u obvezi dostaviti plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo, u roku od šest (6) mjeseci nakon odobravanja potpore za sanaciju, Ministarstvo u obvezi Agenciji dostaviti, najkasnije do 27. ožujka 2012., plan restrukturiranja, plan likvidacije ili pak dokaz da je zajam vraćen u cijelosti i/ili da je jamstvo isteklo.

Stoga je Agencija na temelju odluke Vijeća odlučila kao u točki IV. izreke ovog rješenja.

Rješenja Agencije iz članka 13. ZDP-a, objavljuju se u »Narodnim novinama«, stoga je odlučeno kao u točki V. izreke ovog rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-04/004

Urbroj: 580-03-2011-43-7

Zagreb, 27. rujna 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 142/2011-2871